
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



РЕШЕНИЕ
 № РС-ТД10-900-20-052

Днес, 20.05.2020 г., Комисията за противодействие на корупцията и за отнемане на незаконно придобитото имущество /КПКОНПИ/, в състав: 		

Председател: Сотир Цацаров
Заместник-председател: Антон Славчев
Член: Антоанета Георгиева – Цонкова
Член: Пламен Йоцов
Член: Силвия Къдрева           
           У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-054/ 28.02.2020 година по сигнал с рег. № ТД10-900/25.02.2020 г. на КПКОНПИ.
Сигналът е насочен против Маруся Караасенова – заместник-кмет на Община Б., в периода 2017-2019 г.
По същество в сигнала се твърди, че като заместник-кмет на Община Б., Маруся Караасенова е назначила без конкурс етърва си И. Ч. на длъжността „специалист АИОН“ в кметство Г., Община Б. На проведените през м. октомври 2019 г. местни избори за кметове и общински съветници Маруся Караасенова е избрана за кмет на кметство Г.
Към сигнала не са приложени доказателства. 
Във връзка с твърденията в сигнала Комисията е изискала и с писмо вх. №ЦУ01/5717 от 02.04.2020 г. е получила от кмета на Община Б. доказателства за служебното качество на Маруся *** Караасенова – заместник-кмет на община Б., мандат 2015-2019 – акт за назначаване и заповеди за определяне на функциите й, съответно оправомощаването й по чл.39, ал.1/ал.4 от ЗМСМА, както и доказателства за служебното качество на И.М.Ч. – специалист „Административно и информационно обслужване на населението“ към кметство Г. – акт за назначаване/преназначаване, длъжностни характеристики.
Комисията служебно е направила справки в регистър НБД „Население“, на електронната страница на Общинска избирателна комисия - Б., на електронната страница на Община Б., както и в Регистъра на лицата, заемащи висши публични длъжности на КПКОНПИ – за подадените от Маруся Караасенова декларации по чл.35, ал.1, т.2 от ЗПКОНПИ.

В хода на проверката по сигнала Комисията установи следното от фактическа страна:

Сигналът е подаден от физическо лице, с посочени три имена, адрес и е подписан.

Маруся *** Караасенова е назначена за заместник-кмет на Община Б. по Трудов договор №12/ 20.04.2017 г., подписан за общината от кмета М.Б. 
Със своя Заповед №РД-153/25.04.2017 г. кметът на Община Б., на основание чл.39, ал.2 от Закона за местното самоуправление и местната администрация /ЗМСМА/, е определил Маруся Караасенова – заместник-кмет на Община Б. да изпълнява функциите на кмет, произтичащи от разпоредбите на чл.44 от ЗМСМА, с право да подписва всички видове необходими документи и административни актове от името на кмета, в случай на негово отсъствие от общината, поради ползване на отпуск или по друг повод.
На проведените на 27.10.2019 г. местни избори за кметове и общински съветници Маруся Караасенова е избрана за кмет на кметство Г., Община Б., видно от Решение на Общинска избирателна комисия Б. № 54 от 28.10.2019 г.
И. М. Ч. е назначена в Община Б. на длъжност „младши специалист Административно и информационно обслужване в с. Г. и с. С.“, с място на работа кметство с. Г., за срок от една година, видно от представен по преписката Трудов договор №114/ 22.10.2018 г., подписан за общината от кмета М.Б. С Допълнително споразумение към трудовия договор № 796/ 30.10.2019 г. срокът на трудовото правоотношение между Ч. и Община Б. е продължен за още една година, считано от 01.11.2019 г., като за общината споразумението е подписано от временно изпълняващата длъжността кмет на Община Б.  З.М. С Допълнително споразумение № 82 от 20.01.2020 г. трудовото правоотношение на Ч. става безсрочно, като същата е с променено място на работа в Обща администрация – отдел „Административно-правно обслужване“. За Община Б. споразумението е подписано от кмета на общината.  
От справка в регистър НБД „Население“ не се установи родство между Маруся *** Караасенова и И.М.Ч. Установи се, че двете имат деца от двама братя – Е.В.К. и Б.В.К., с които нямат сключен граждански брак.

При така изяснената фактическа обстановка Комисията установи следното от правна страна:	

За да е осъществен конфликт на интереси по смисъла на чл. 2 от Закона за предотвратяване и установяване на конфликт на интереси (отм.), респ. по чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 2, ал.2 и ал.3 от ЗПУКИ (отм.), респективно в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.

Като заместник-кмет на Община Б. Маруся *** Караасенова е била лице, заемало публична длъжност по чл.3, т.8 от ЗПУКИ (отм.), съответно лице, заемащо висша публична длъжност по смисъла на чл.6, ал.1, т.32 от ЗПКОНПИ и компетентна да се произнесе относно наличието или липсата на конфликт на интереси по отношение на нея в това й качество е КПКОНПИ.
От справка в НБД “Население“ не се установи родство между Маруся Караасенова и И.Ч.
Съгласно чл.44, ал.1 от Закона за местното самоуправление и местната администрация (ЗМСМА), част от правомощията на кмета на общината са да ръководи цялата изпълнителна дейност на общината, да насочва и координира дейността на специализираните изпълнителни органи, да назначава и освобождава от длъжност заместник-кметовете на общината, кметските наместници, ръководителите на звената на издръжка от общинския бюджет, началниците и служителите в общинската администрация, с изключение на тези по чл. 46, ал. 1, т. 4, налага предвидените от закона дисциплинарни наказания; да организира изпълнението на общинския бюджет и др. Съгласно чл. 39 от ЗМСМА кметът на общината назначава заместник-кметове в съответствие с одобрената численост и структура на общинската администрация и определя техните функции. Със своя заповед кметът на общината може да определя заместник-кмет, който да го замества при отсъствието му от общината (ал.2), както и да оправомощава заместник-кметове да изпълняват негови правомощия в случаите, когато това е предвидено в закон (ал.4).
В случая, със своя Заповед №РД-153/25.04.2017 г. кметът на Община Б., на основание чл.39, ал.2 от Закона за местното самоуправление и местната администрация /ЗМСМА/, е определил Маруся Караасенова – заместник-кмет на Община Б. да изпълнява функциите на кмет, произтичащи от разпоредбите на чл.44 от ЗМСМА, с право да подписва всички видове необходими документи и административни актове от името на кмета, в случай на негово отсъствие от общината, поради ползване на отпуск или по друг повод.
От събраните по преписката доказателства се установи, че Маруся Караасенова, в качеството си на заместник-кмет на Община Б., не е упражнила правомощия по служба, свързани със сключения между общината и И.Ч. Трудов договор №114/ 22.10.2018 г. и подписаните към него Допълнително споразумение № 796/ 30.10.2019 г. и Допълнително споразумение № 82 от 20.01.2020 г. Трудовият договор и допълнителното споразумение от 2020 година са подписани за общината от кмета на Община Б. М.Б., а допълнителното споразумение от 2019 г. – от временно изпълняващата длъжността кмет на общината З.М.
Дори и да бе упражнила правомощия по служба по отношение на И.М.Ч., то липсата на родство между Маруся Караасенова и Ч. изключва наличието на свързаност помежду им по смисъла на  §1, т.15, б.“а“ от ДР на ЗПКОНПИ. Следователно, би липсвал частен интерес за Караасенова или за свързано с нея лице от упражнените правомощия по служба. Фактът, че Караасенова и Ч. имат деца от двама братя, с които нямат сключен граждански брак, дори и в хипотезата, че всяка от тях живее на съпружески начала с някой от братята, също не би могъл да обуслови свързаност между тях по смисъла на  §1, т.15, б.“а“ от ДР на ЗПКОНПИ. Това е така, тъй като в българското законодателство не се съдържа правна разпоредба, приравняваща роднините на две лица, живеещи на съпружески начала, на роднини по сватовство, каквото в случая би било налице, ако Караасенова и Ч. имаха сключен граждански брак с двамата братя.    
Следователно, налице е само един от елементите на състава на конфликта на интереси по чл.52 от ЗПКОНПИ – лице, заемащо висша публична длъжност. Не са налице останалите два от трите комулативно дадени елемента, а именно – упражнени от лицето, заемащо висша публична длъжност правомощия по служба и частен интерес, който би могъл на повлияее върху обективното и безпристрастно изпълнение на правомощията или задълженията му по служба.
Липсата на тези два елемента от състава на конфликта на интереси води и до невъзможността за неговото проявление.

Като кмет на кметство Г., избрана на проведените на 27.10.2019 г. местни избори за кметове и общински съветници, Маруся Караасенова е лице по §2, ал.1, т.5 от Допълнителните разпоредби на ЗПКОНПИ, а съгласно разпоредбата на § 2, ал.8 установяването на конфликт на интереси за лицата по § 2 се извършва от органа по избора или назначаването.
Във връзка с горното, на основание чл.47, ал.5 от ЗПКОНПИ Комисията е препратила сигнала на Постоянната комисия за предотвратяване и установяване на конфликт на интереси при Общински съвет – Б., за предприемане на необходимите действия по компетентност в частта, относно качеството на Караасенова като кмет на кметство Г., Община Б.

Водена от горното и на основание чл. 74, ал. 1 и ал.2 от ЗПКОНПИ, Комисията за противодействие на корупцията и за отнемане на незаконно придобитото имущество

РЕШИ:

НЕ УСТАНОВЯВА конфликт на интереси по отношение на Маруся *** Караасенова с ЕГН *** – заместник-кмет на Община Б. в периода от 20.04.2017 г. до 08.11.2019 г. и в това й качество лице, заемало публична длъжност по чл.3, т.8 от ЗПУКИ (отм.), съответно лице, заемало висша публична длъжност по чл.6, ал.1, т.32 от ЗПКОНПИ, във връзка със сключен между Община Б. и И.Ч. Трудов договор №114/ 22.10.2018 г. и допълнителни споразумения № 796 от 30.10.2019 г. и № 82 от 20.01.2020 г. към него, поради липса на упражнени правомощия по служба.

Препис от Решението да се изпрати на Окръжна прокуратура - С., с оглед преценка за реализиране на правомощията й по чл. 76, ал. 2 от ЗПКОНПИ. 

С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“. 


КОМИСИЯ:
                        ПРЕДСЕДАТЕЛ:………………………………….../СОТИР ЦАЦАРОВ/

                        ЗАМЕСТНИК-ПРЕДСЕДАТЕЛ:............................/АНТОН СЛАВЧЕВ/

ЧЛЕН:………………………………………../АНТОАНЕТА ЦОНКОВА/

ЧЛЕН:…………………...……………..………....….../ПЛАМЕН ЙОЦОВ/

                        ЧЛЕН:……………………………………….……..../СИЛВИЯ КЪДРЕВА/

